SKRIFTLIG FORESPØRGSEL E-3328/01

af Monica Frassoni (Verts/ALE) til Kommissionen

(30. november 2001)

Om: Anlæggelse af en bådebro og en turisthavn i området af fællesskabsbetydning Basso Garda

Kommunen Castelnuovo del Garda (Verona) har godkendt det gennemførelsesprojekt for opførelse af en bådebro, som var forelagt af selskabet Navigarda i Ronchi (jf. kommunal afgørelse nr. 19 af 3.2.2000)(1). Kyststrækningen i denne lokalitet indgår i området af fællesskabsbetydning Basso Garda (IT3210018). Der er ikke foretaget nogen miljørisikovurdering. Som nævnt i forespørgsel E-2653/00(2) vil denne bådebro kun blive brugt af kunderne i Gardaland SpA, således at den ud fra et funktionelt synspunkt kan betragtes som en udvidelse af den nævnte forlystelsespark.

Området af fællesskabsbetydning Basso Garda berøres også af forslaget om en turisthavn i området Pioppi i kommunen Peschiera del Garda (Verona). Denne kommune har godkendt en programaftale om gennemførelse af et samlet program fra det initiativtagende selskab Nautica Pioppi s.r.l. (jf. kommunal afgørelse nr. 99 af 18.12.2000)(3). Dette forslag omfatter en havn for motorbåde, en parkeringsplads og en tilgrænsende strand, og det vil medføre ødelæggelse af rørplantagen langs bredden, der er et af de vigtigste argumenter for klassificeringen som område af fællesskabs-betydning. Den turistmæssige udnyttelse af Basso Garda har i voldsomt omfang reduceret de kyststrækninger, der endnu havde acceptable naturforhold. Den øgede trafik med motorbåde som følge af anlæggelse af turisthavne har alvorlige indvirkninger på kyststrækningerne i området af fællesskabsbetydning (750 ha, for en stor dels vedkommende søareal), også fordi området er kendetegnet af lave vanddybder med dyndaflejringer, hvori iltningen sker meget langsomt. Alene i kommunen Peschiera findes der allerede fire (Fornaci, Bergamini, Cappuccini, Nuovo).

1. Mener Kommissionen ikke, at bådebroen i Ronchi skal betragtes som en udvidelse af forlystelsesparken Gardaland og derfor skal underkastes en vurdering af virkningerne for miljøet i henhold til direktiv 97/11/EF(4)? Mener den ikke, at dette anlægsarbejde under alle omstændigheder bør underkastes en miljørisikovurdering som krævet i direktiv 92/43/EØF(5)?

2. Mener Kommissionen, at projektet med en turisthavn i Pioppi også skal underkastes en miljørisikovurdering (dir. 92/43/EØF) og en vurdering af virkningerne på miljøet (dir. 97/11/EF)?

(1) Afgørelse om overdragelse af anlægsarbejdet med en ny bro i Ronchi. Som bilag vedlægges ligeledes tilladelserne fra det kommunale byggeudvalg.

(2) EFT C 136 E af 8.5.2001, s. 68.

(3) Afgørelse om foreslået godkendelse af programaftale og godkendelse af et samlet program om omstilling af området Pioppi.

(4) EFT L 73 af 14.3.1997, s. 5.

(5) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(14. januar 2002)

Anlæggelsen af en bådebro i Ronchi ved bredden af Gardasøen er ikke nævnt blandt de projektkategorier, der er omfattet af bilagene til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1), hvilket gælder både før og efter ændringen heraf ved Rådets direktiv 97/11/EF af 3. marts 1997. Derfor finder direktivet ikke anvendelse i det foreliggende tilfælde.

Hvis anlæggelsen af en bådebro i Ronchi kan anses for en udvidelse af Gardaland-forlystelsesparken, og hvis denne udvidelse skønnes at kunne få betydelige negative virkninger for miljøet, kan dette projekt henføres under kategori 13 i bilag II til Rådets direktiv 85/337/EØF som ændret ved Rådets direktiv 97/11/EF. Dog giver de informationer, det ærede medlem er fremkommet med, ingen anledning til at antage, at bådebroprojektet kan forventes at få en betydelig negativ indvirkning på miljøet. Desuden er der i de dokumenter, det ærede medlem har vedlagt som bilag (teksten til Deliberazione della Giunta comunale di Castelnuovo del Garda Verona, Affidamento incarico professioneale per la costruzione del nuovo pontile in località Ronchi, progettazione definitiva-esecutiva, af 3. februar 2000, indbefattet teksten til Convenzione per conferimento incarico) ikke omtalt nogen forbindelse mellem projektet og Gardaland-parken.

For så vidt angår programaftalen, der omfatter anlæggelsen af en marina i Pioppi (Peschiera del Garda Verona), er det Kommissionens opfattelse, at programmer og planer ikke er omfattet af direktiv 85/337/EØF, hverken før eller efter ændringen heraf ved direktiv 97/11/EF. På grundlag af de informationer, det ærede medlem på indeværende tidspunkt er fremkommet med, kan man ikke slutte, at et projekt vedrørende anlæggelse af en marina i Pioppi har fået igangsætningstilladelse i henhold til direktiv 85/337/EØF, hverken før eller efter ændringen heraf ved direktiv 97/11/EF, uden at have opfyldt de forpligtelser, der følger af VVM-direktivet.

Hvorom alting er, kan der ikke påvises nogen overtrædelse af Fællesskabets VVM-lovgivning, for så vidt angår marinaprojekter under den gældende italienske lovgivning (Regione Veneto, Legge Regionale 26 marzo 1999 no 10, Disciplina dei contenuti e delle procedure di valutazione d'impatto ambientale modificata da Legge Regionale 27 dicembre 2000 no 24). Marínaer er projekter henhørende under bilag II til direktiv 85/337/EØF som ændret (kategori 12 b). Dette direktiv foreskriver følgende (artikel 4, stk. 2): Med forbehold af artikel 2, stk. 3, skal medlemsstaterne for projekter, der er opført i bilag II, ved hjælp af a) en undersøgelse i hvert enkelt tilfælde, eller b) grænseværdier eller kriterier fastsat af medlemsstaterne afgøre, om projektet skal vurderes i henhold til artikel 5-10. Medlemsstaterne kan beslutte at anvende begge de i litra a) og b) nævnte procedurer. Ifølge den italienske retsorden er de enkelte regioner ansvarlige for håndhævelsen af VVM-lovgivningen i forbindelse med marinaprojekter. I henhold til Legge Regionale 26 marzo 1999 no 10 fra Regione Veneto som ændret skal marinaer, hvis kajpladser overskrider 500 meter, eller med en samlet vandflade på over 10 ha eller grundarealer på over fem ha direkte gøres til genstand for en VVM-procedure, og marinaer af alle størrelser underkastes en nærmere undersøgelse med henblik på at fastslå, om de skal gøres til genstand for en VVM-procedure. Kravene i bilag III til direktiv 85/337/EØF som ændret er blevet omsat til italiensk lovgivning. Når national lovgivning stemmer overens med fællesskabslovgivningen, og intet tyder på, at den vil blive overtrådt i et givet tilfælde, nærer Kommissionen den opfattelse, at der ikke er grund til at gribe ind. I sådanne tilfælde er Kommissionen nødt til at konkludere, at der ikke er tale om nogen overtrædelse, medmindre det under henvisning til et bestemt projekt klart fremgår, at de kompetente myndigheder ikke har til hensigt at anvende de gældende bestemmelser eller har undladt at anvende dem.

I lyset af ovenstående og i mangel af et seriøst grundlag for en klage over anvendelsen af VVM-direktivet i de nævnte tilfælde er det ikke muligt på nuværende tidspunkt at fastslå, at direktivet er overtrådt.

Problemer vedrørende anvendelsen af Rådets direktiv 92/43/EØF af 21. maj 1992 om bevaring af naturtyper samt vilde dyr og planter(2) er ligeledes blevet nævnt under henvisning til bådebroprojektet i Ronchi samt til programaftalen om en marina i Pioppi.

De to projekter er placeret i den foreslåede lokalitet af fællesskabsbetydning IT32100018 Basso Garda i henhold til direktiv 92/43/EØF. Ifølge de informationer, det ærede medlem er fremkommet med, kan marinaprojektet i Pioppi anses for at kunne få betydelig indvirkning på rørbevoksningerne (foreste ripariali a canneto), som er en af de vigtigste grunde til, at lokaliteten er blevet foreslået fredet.

Artikel 6 i direktiv 92/43/EØF fastsætter beskyttelseskrav for de særlige bevaringsområder: Alle planer eller projekter, som i sig selv eller i forbindelse med andre planer og projekter kan påvirke en sådan lokalitet væsentligt, vurderes med hensyn til deres virkninger på lokaliteten under hensyntagen til bevaringsmålsætningerne for denne (valutazione d'incidenza). I henhold til artikel 4, stk. 5, i direktiv 92/43/EØF finder disse krav også anvendelse på lokaliteter af fællesskabsbetydning, når disse er udpeget efter proceduren i artikel 4, stk. 2, på grundlag af listen over foreslåede lokaliteter. Indtil nu er der ikke blevet udpeget særlige bevaringsområder, ligesom listen over lokaliteter af fællesskabsbetydning endnu ikke er blevet endeligt godkendt. Dog har medlemsstaterne, for så vidt angår foreslåede lokaliteter af fællesskabsbetydning, især når disse omfatter prioriterede naturtyper og arter, visse forpligtelser med hensyn til at sikre, at direktivets målsætninger ikke lades ude af betragtning. Selv i mangel af en fællesskabsliste tilrådes det medlemsstaternes myndigheder i det mindste at afholde sig fra enhver aktivitet, som vil kunne forringe en lokalitet.

For så vidt angår det foreliggende tilfælde, nemlig Basso Garda, rummer dette område ingen prioriterede naturtyper eller arter. Rørbevoksninger er ikke medtaget på Natura 2000-formularen vedrørende denne lokalitet, og man kan derfor ikke sige, at disse har været en af de vigtigste grunde til, at denne lokalitet er blevet foreslået fredet. Der er ikke blevet beskrevet eller fremsat påstand om nogen anden virkning på naturtyper eller arter i denne lokalitet ud over rørbevoksningerne.

Derfor kan det på indeværende tidspunkt og på baggrund af de ovennævnte bestemmelser, der er gældende for de foreslåede lokaliteter af fællesskabsbetydning, samt i lyset af de informationer, det ærede medlem er fremkommet med, og i mangel af yderligere oplysninger om, hvordan naturtyper og arter kan blive berørt af de omtalte projekter, ikke antages, at der kan blive tale om nogen forringelse af den foreslåede lokalitet af fællesskabsbetydning IT32100018, Basso Garda, ligesom det heller ikke kan antages, at direktiv 92/43/EØF er blevet overtrådt.

(1) EFT L 175 af 5.7.1985.

(2) EFT L 206 af 22.7.1992.